ระบบขนส่งมวลชนกรุงเทพมหานคร

รถไฟฟ้าเฉลิมพระเกียรติ 6 รอบพระชนมพรรษา สาย 1

โครงการรถไฟฟ้าเฉลิมพระเกียรติ 6 รอบพระชนมพรรษา สาย 1 (สุขุมวิท) เป็นเส้นทางรถไฟฟ้ายกระดับตามแนวถนนสุขุมวิท ถนนเพลินจิต ถนนพระรามที่ 1 ถนนพญาไท ถนนพหลโยธิน และถนนลำลูกกา ในเขตพื้นที่กรุงเทพมหานคร จังหวัดสมุทรปราการ และจังหวัดปทุมธานี โดยมีจุดเริ่มต้นของโครงการที่ สถานีสยาม ซึ่งเป็นสถานีกลางของรถไฟฟ้าเฉลิมพระเกียรติทั้งสองสาย แนวเส้นทางของโครงการจะเป็นแนวเหนือ-ตะวันออก
โดยในแนวเหนือ รถไฟฟ้าจะเริ่มวิ่งจากสถานีสยาม เลี้ยวขวาเข้าถนนพญาไท เชื่อมต่อกับรถไฟฟ้ามหานคร สายสีส้มที่สถานีราชเทวี และเชื่อมต่อกับ รถไฟฟ้าเชื่อมท่าอากาศยานสุวรรณภูมิ และ รถไฟฟ้าชานเมือง สายสีแดงอ่อน ที่สถานีพญาไท ตีโค้งผ่านอนุสาวรีย์ชัยสมรภูมิ ข้ามทางพิเศษศรีรัช เข้าสู่ถนนพหลโยธินที่สถานีสนามเป้า บริเวณด้านหน้าสถานีโทรทัศน์กองทัพบก ผ่านศูนย์ซ่อมบำรุงใหญ่หมอชิตที่สถานีหมอชิต เชื่อมต่อกับรถไฟฟ้ามหานคร สายเฉลิมรัชมงคลที่สถานีสวนจตุจักร แล้วยกระดับข้ามทางยกระดับอุตราภิมุข หรือดอนเมืองโทลล์เวย์ มาเชื่อมต่อกับรถไฟฟ้ามหานคร สายเฉลิมรัชมงคลอีกครั้งที่สถานีห้าแยกลาดพร้าว จากนั้นวิ่งไปตามถนนพหลโยธิน เชื่อมต่อกับรถไฟฟ้า สายสีชมพูที่สถานีวัดพระศรีมหาธาตุ ผ่านอนุสาวรีย์หลักสี่ แลัวหักโค้งเข้าถนนพิเศษที่ตัดใหม่ใกล้กับกรมควบคุมการปฏิบัติทางอากาศของกองทัพอากาศ ในเขตสายไหม แล้วข้ามคลองสอง เข้าสู่แนวถนนลำลูกกา ผ่านศูนย์ซ่อมบำรุงคูคต แล้ววิ่งต่อไปบนถนนลำลูกกา สิ้นสุดทั้งโครงการที่สถานีวงแหวนรอบนอกตะวันออก ใกล้ๆ กับถนนกาญจนาภิเษก ในพื้นที่อำเภอลำลูกกา จังหวัดปทุมธานี
ส่วนแนวตะวันออก รถไฟฟ้าจะเริ่มวิ่งจากสถานีสยามตรงเข้าสู่ถนนเพลินจิต ข้ามทางพิเศษเฉลิมมหานคร เข้าสู่ถนนสุขุมวิทที่ สถานีนานา เชื่อมต่อกับ รถไฟฟ้ามหานคร สายเฉลิมรัชมงคลที่ สถานีอโศก จากนั้นวิ่งตรงไปตามแนวถนนสุขุมวิท ข้ามคลองพระโขนงเข้าสู่พื้นที่ชานเมือง เชื่อมต่อกับสายสุวรรณภูมิที่สถานีอุดมสุข จากนั้นลอดใต้ทางพิเศษบูรพาวิถี เข้าสู่สถานีบางนา เข้าสู่เขตจังหวัดสมุทรปราการที่สถานีแบริ่ง เชื่อมต่อกับรถไฟฟ้า สายสีเหลืองที่สถานีสำโรง แล้วยกระดับข้ามถนนกาญจนาภิเษก ในพื้นที่อำเภอเมืองสมุทรปราการ จังหวัดสมุทรปราการ จากนั้นวิ่งต่อไปยังแนวถนนสุขุมวิท และสิ้นสุดทั้งโครงการที่สถานีบางปู ในพื้นที่อำเภอเมืองสมุทรปราการ จังหวัดสมุทรปราการ

รถไฟฟ้าเฉลิมพระเกียรติ 6 รอบพระชนมพรรษา สาย 2

โครงการรถไฟฟ้าเฉลิมพระเกียรติ 6 รอบพระชนมพรรษา สาย 2 (สีลม) เป็นเส้นทางรถไฟฟ้ายกระดับตามแนวถนนราชดำริ ถนนสีลม ถนนนราธิวาสราชนครินทร์ ถนนสาทร ถนนกรุงธนบุรี และถนนราชพฤกษ์ ในเขตพื้นที่กรุงเทพมหานคร โดยมีจุดเริ่มต้นของโครงการที่ สถานีสยาม ซึ่งเป็นสถานีกลางของรถไฟฟ้าเฉลิมพระเกียรติทั้งสองสาย แนวเส้นทางของโครงการจะเป็นแนวตะวันตก-ใต้
โดยในแนวตะวันตก รถไฟฟ้าจะออกจากสถานีสยามตรงเข้าสู่ถนนพระรามที่ 1 ผ่านสนามกีฬาแห่งชาติ ลอดใต้ทางพิเศษศรีรัชและข้ามทางรถไฟ ก่อนจะสิ้นสุดทั้งโครงการในส่วนตะวันตกที่สถานียศเส ในพื้นที่เขตป้อมปราบศัตรูพ่าย เพื่อเชื่อมต่อกับรถไฟฟ้าชานเมือง สายสีแดงเข้ม ที่สถานียศเส
ส่วนแนวใต้ รถไฟฟ้าจะเริ่มวิ่งจากสถานีสยาม เลี้ยวขวาเข้าถนนราชดำริ ผ่านสวนลุมพินี และข้ามถนนพระรามที่ 4 เข้าสู่ถนนสีลม เชื่อมต่อกับรถไฟฟ้ามหานคร สายเฉลิมรัชมงคล ที่สถานีศาลาแดง จากนั้นจะเลี้ยวซ้ายเข้าถนนนราธิวาสราชนครินทร์ ที่บริเวณแยกสีลม-นราธิวาสฯ ใกล้ๆ กับการบินไทยสีลม เชื่อมต่อกับรถประจำทางด่วนพิเศษ บีอาร์ที ที่สถานีช่องนนทรี แล้วเลี้ยวขวาเข้าถนนสาธร ข้ามทางพิเศษศรีรัช จากนั้นลอดเข้าช่องกลางระหว่างสะพานสมเด็จพระเจ้าตากสิน เข้าสถานีสะพานตากสิน จากนั้นข้ามแม่น้ำเจ้าพระยา เข้าสู่พื้นที่ฝั่งธนบุรีที่สถานีกรุงธนบุรี แล้ววิ่งไปตามแนวถนนกรุงธนบุรีเข้าสู่สถานีวงเวียนใหญ่ จากนั้นรถไฟฟ้าก็จะวิ่งเข้าสู่ถนนราชพฤกษ์ แล้วเชื่อมต่อกับรถประจำทางด่วนพิเศษ บีอาร์ที อีกครั้งที่สถานีตลาดพลู และเชื่อมต่อกับรถไฟฟ้าชานเมือง สายสีแดงเข้มที่สถานีวุฒากาศ ไปเชื่อมต่อกับรถไฟฟ้ามหานคร สายเฉลิมรัชมงคลอีกครั้งที่สถานีบางหว้า ข้ามทางยกระดับบรมราชชนนีที่สถานีบรมราชชนนี ก่อนสิ้นสุดทั้งโครงการที่สถานีตลิ่งชัน ในพื้นที่เขตตลิ่งชัน เพื่อเชื่อมต่อกับรถไฟฟ้าชานเมือง สายสีแดงอ่อนที่สถานีตลิ่งชัน

รถไฟฟ้าสายสีทอง

โครงการระบบขนส่งมวลชนขนาดรอง สายสีทอง เป็นโครงการระบบขนส่งมวลชนรองบนพื้นที่ฝั่งธนบุรี มีจุดประสงค์เพื่อเชื่อมต่อการเดินทางบนถนนเจริญนคร และเป็นการเชื่อมต่อเข้ากับศูนย์การค้าไอคอนสยาม ดำเนินการโดย กรุงเทพมหานคร บริษัท กรุงเทพธนาคม จำกัด และบริษัท ระบบขนส่งมวลชนกรุงเทพ จำกัด (มหาชน) หรือบีทีเอสซี ดำเนินการในรูปแบบระบบขนส่งผู้โดยสารอัตโนมัติ โดยใช้รถไฟฟ้าล้อยาง และมีแนวเส้นทางเริ่มต้นจากสถานีต้นทางของโครงการใกล้กับสถานีกรุงธนบุรี ของรถไฟฟ้าบีทีเอส สายสีลม วิ่งไปตามแนวถนนเจริญนคร ผ่านศูนย์การค้าไอคอนสยาม สำนักงานเขตคลองสาน สิ้นสุดในระยะแรกที่บริเวณแยกสมเด็จเจ้าพระยา-ประชาธิปก รวมระยะทาง 5.7 กิโลเมตร คาดว่าจะมีผู้โดยสาร 50,000 เที่ยวต่อวันเมื่อเปิดทำการ

รถไฟฟ้าสายสีฟ้าอ่อน

เป็นโครงการรถไฟฟ้าขนาดเบา ไปจนถึงอาคารผู้โดยสาร 2 (ฝั่งใต้) ท่าอากาศยานสุวรรณภูมิ ตามแนวถนนเทพรัตน จากชานเมืองในเขตบางนา กรุงเทพมหานคร ไปจนถึง อำเภอบางพลี จังหวัดสมุทรปราการ ระยะทาง 18.3 กิโลเมตร อยู่ในระหว่างการพิจารณาอนุมัติดำเนินโครงการจากรัฐบาล

รถไฟฟ้าสายสีเทา

เป็นโครงการรถไฟฟ้าโมโนเรล ช่วงวัชรพล-ลาดพร้าว-พระราม 4-สะพานพระราม 9 ตามแนวถนนประดิษฐ์มนูธรรมและย่านสาธุประดิษฐ์ ในเขตบางเขน, ลาดพร้าว, บึงกุ่ม, วังทองหลาง, ห้วยขวาง, วัฒนา, คลองเตย, ยานนาวา, และบางคอแหลม กรุงเทพมหานคร ระยะทางรวม 26 กิโลเมตร โดยปัจจุบันยังคงเป็นแผนการเพิ่มเติมเส้นทางใหม่ ของแผนโครงข่ายรถไฟฟ้าขนส่งมวลชน พ.ศ. 2553-2572 ระยะ 20 ปี